Ay lli mu nzdar ur a t-nskar
Ismummuyen n Imazighn, willi g isn ferknin, ar bahra fttun s tawunkt af ad ad dis zdin aghbalu n imukrisn n tmazight. Mcucckigh d isn, macc is ur nzdar ad nini masd Imazighn s ixfawen-nsn, willi immaghn f tmazight, inin gan imghnasn, ur ar skaren aylli mmu kullu zdarn. Aylli gh ur sghawsan s tawwunkt. Ur sghawsan amr s tayri-nsn ad skrn. Macc ur a t-skaren. Ma-yad rad t-ssisfiwgh gh mad yuckan.
1- Ad nsawal tamazight :
Imazighen, gh umzruy nsn ggutn, sselkem-agh-d tamazight, acku ar tt-sawalen. Ur ar tt-ttaran, tirra dars-n zdint d tutlayin yadn, macc awal ur ar ittili amr s tmazight. Hiyya ad nsawal s tmazight, iga imiss ma s ar nssidir awal-ngh. Is ar sawalen imghnasn Imazighen tamazight d tarwa-nsn ? llan willi tt-sawalnin, macc llan wiyyad, gh gan inmghuren n umussu adlasan amazigh, s lawant akw willi illan g tmdinin mqqurnin, awal amazigh immut g tgwmma-nsn. Mmaghen fell-as, s tidt, macc g berra n tgmmi. g ugns, taarabt ad sawalen, d igh darsn imik n idrimen, ar issaqra tarwa-ns g tinmal n tutlayin n berra, han tafransist akw, ad illan g tgmmi. Ad nsawal tamazight g tgwmma-ngh, d kraygat mani, ur isghawsa tawunkt, ur izdi amr d tayri-ngh.
2- Ad nttara ar naqqra s tmazight :
Ssengh is ur ilmd ad ittara yan, macc ur igi taghawsa ur ittuyskaren. Tirra zud akw tighawsiwin ur gint amr tamyurt. Izdar umussu amazigh ad ikf talalit i yan mnnaw imaraten, mqqar drusen, macc ar ttiguten imik s imik. Macc igh ur zdaren imghnasn akw ad ttaran, is ar aqran aylli ityaran s tmazight ?. Is ar ttmaghn ad skren ay lli ttsuturen i tawunkt ?
3-Tifinnagh g ighwrban :
Ran akw Imazighen ad zerran Tifinnagh g ku mani, macc willi g isn ttafnin imahalen (tihuna), d imarisn ur zdaren ad aran s tfinnagh g ighrban-nsn. Iktar umussu amazigh s imastann (avocats), idbibn, d wiyyad, mnnaw g isn ad yuran s tifinnagh g iggi n lmahalat-nsn ?
4- Assaghn n tmazight :
Assagh, ur igi amr yat tguri ma s ar taqrat i ufgan, iga tamagit. Ad yasi yan assagh amazigh, ar as yakka tamagit-ns, ar tt-issidir, ar tt-ittssn ku yan. Igh tstit assagh amazigh i warraw nk, ur d ghir tawunkt a rad ig afna nk, rad zwar tmmaght d ayt tgmmi, tamghart-nk, ma-k, baba-k, tawja yakw. Llan imghnasn imazighn lli izdarn ad nrun akw imukrisn ad stin assagh amazigh i tarwa-nsn, macc gguten willi-yas ur zdarnin. Willi mu irxa ad immagh d tawunkt, f ad isti assagh amazigh i y-iwi-s nghd illi-s.
5-Taghnsa gh ugns n tgmmi :
Imghnasn n tmazight, gh gan inmghuren-ns nit, ur ar ssiwisn ayt tgmmi nsn gh tghnsa n tmazight. Tarwa n imghnasn, ur ar ttissanen mad iskar babatsn gh tmazight, ur dfaren amussu amazigh, tili turda is llan d isuteren n Imazighn. Tga tghnsa f tmazight zund yat twuri ar tt-iskar urgaz (baba-s, gwma-s, nghd iwi-s) gh berra. Tella turda i sar fell-as isawal gh ugns n tgmmi. Igh ur nzdar ad nssiws ayt mat-ngh, ist mat-ngh, id babat-ngh, ist immat-ngh, timgharin-ngh, tarwa-ngh d wadjaren-ngh … gh aylli nsala, ur ad nizdir ad nsbzziz f tawunkt ad tkf izrfan i tmazight.
6- Taghnsa g berra n tmazirt :
Tamaght f tmazight tkfa yat tghlaghalt mqquren zegh alligh ar fell-as sawalen Imazighen g inmuqqaren n berra (ONU). Macc, tigira-yad, yurri umuddu s berra iga awttas, netta nit s ixf-ns. Tili tamaght f ma rad ifttu d ma rad ur ifttu. Urrin imghnasn ar nn-ttittin f tghnsa g ugns n tmazirt ar tellin s tin berra uggar n ugns. Taz-d Genève d New York f Imazighn n Sidi Ifni, Tunfit, nghd ad nili tama n imhdaren imazighn lli itbddaden tama n lbarlaman.
Ma-yad, gan ghir kra n tghawsiwin, ad g isnt akw nswingm, igh nra ad naws gh ubughlu n imal n tmazight acku amija (danger) illa igh agh tella twkka g tisnt.
kab_Latn kab_Latn kab_Latn kab_Latn kab_Latn kab_Latn kab_Latn kab_Latn taq_Latn kab_Latn kab_Latn kab_Latn kab_Latn kab_Latn kab_Latn